LidanRubinov/Halacha-QA huggingface dataset:
שאלה: מזון לכלבים- האם הוא כשר לפסח: יש לי מזון של כלב והנה המרכיבים: עוף, חליטת אורז, קמח גלוטן תירס,קמח שיירי עוף, תירס מלא,שומן מן החי מוגן על ידי תערובת טוקופרולים (מקור טבעי לויטמין E), קמח נבטי תירס, קמח דגים, מצוי מן החי, אבקת ביצים, אשלגן כלורי, מלח,קלציום פוספאט, ויטמין E, Lליזין, טאורין, כולין כלוריד, אבץ סולפאט, ברזל סולפאט,L אסקורביל 2 פוליפוספאט (מקור לויטמין (C, מנגן סולפאט, ניאצין, קלציום קרבונאט, ויטמין A, קלציום פאנטוטנאט, נחושת סולפאט,תיאמין מונוניטראט,ריבופלאבין,ויטמין B12, פירידוקסין הידרוכלוריד, שמן שום, חומצה פולית, ויטמין D3, קלציום יודאט, ביוטין, קומפלקס מנדיון סודיום ביסולפיט(מקור לפעילות ויטמין K1),סלניום. באוסם אמרו לי שבמרכיבים אין חמץ אך המוצר מיובא מחו"ל ולא ראיתי שרשום על המוצר שהוא כשר ואני גם מפחד להסתכל כי אולי זה חמץ רציתי לדעת אם זה כשר לפסח או לא.
תשובה: איני בכל הפריטים אך על פניו נראה שאין כאן חמץ ממש אומנם לאדם אסור לאכול זאת כל השנה וק"ו בפסח אך לכלב מותר
שאלה: מי מגיע לגן עדן ומי לגהינום: מי מגיע לגן עדן ומי לגהינם וכמה זמן לוקח להגיע לשם? תפרט כמה שיותר אם אפשר.
תשובה: לגן עדן מגיעים אנשים טובים ששמרו את רוב התורה או כאלה שלא שמרו אבל חזרו בתשובה לפני שנפטרו מן העולם. לגיהנם מגיעים אלו שעברו עבירות חמורות במיוחד כמו רוצחים נואפים מחללי שבת ואלה שמכשילים את הרבים. אמנם הכל נתון לשיקולו של הבורא שמכיר את העבר של האדם ואת מחשבותיו. פעמים מחלל שבת גדל בחינוך לא דתי ואיננו מודע לחומרת העבירה, כמו כן, יכול להיות שמי שרצח נפגע ע"י הנרצח בצורה חמורה שלא יכול היה להתאפק. בקיצור הכל נעשה על פי חכמת הבורא שיודע להכיר בדיוק עד כמה גדולה חומרת העבירה לפי הבנת האדם שעשה את העבירה. על כן, ככל שהאדם משתדל להיות ישר ותם לב ולעשות כל מה שהוא עושה בכוונה טובה אין לו לחשוש מגיהנם, ובע"ה כל ישראל יש להם חלק לעולם הבא.
שאלה: כתוב שהמוצר כשר רק לימות השנה וגם כשר לפסח: יש לי שימורי טונה בבית כתוב עליהם שזה כשר לימות השנה הרגילים בלבד אבל גם כתוב כשר לפסח מה עושים
תשובה: יש מוצרים שעליהן חותמת של כמה מערכות כשרות, כשחלק מהן מפקחות על הכשרות במלואה, וחלק מהן מפקחות רק על הכשרות הרגילה של המוצר, אך לא על כשרותו לפסח. במקרה כזה, אותה מערכת כשרות מציינת שכשרותה ניתנת רק לימות השנה. אין הכוונה בכיתוב זה שידוע שהמוצר אינו כשר לפסח, אלא רק שאותה מערכת כשרות לא פיקחה על הכשרות לפסח. יש להניח שבקופסת השימורים שציינת יש כמה נותני כשרות, ועל אחת מהחותמות כתוב שהכשרות היא לימות השנה מהסיבה הנ"ל. על כן, אם יש על המוצר חותמת של מערכת כשרות המפקחת גם על הכשרות לפסח, ברמת כשרות, המתאימה לך, אפשר להשתמש במוצר. פסח כשר ושמח.
שאלה: גילוח השפם במועד ובספירת העומר: האם אני יכול לגלח טיפה את השפם כי זה מפריע לי לאכול?
תשובה: מצד דיני האבילות שבימי הספירה, מותר להסיר כל שיער שמפריע (שו"ע סימן תקנ"א, סעיף יג ביחס לשבוע שחל בו תשעה באב, וקל וחומר בימי הספירה). דיני האבילות נוהגים רק לאחר צאת הפסח. אולם גם בחול המועד גזרו חכמים לא להסתפר, כדי שאנשים יסתפרו לפני המועד ולא ישאירו זאת לימי המועד עצמו. מצד גזירה זו, מותר להסיר כל מה שמפריע, ומחלק השפם שנמצא ממש מעל הפה מותר גם אינו מפריע (שו"ע וב"י סימן תקל"א, סעיף ח).
שאלה: מה פירוש 'ולמקללי נפשי תידום'?: בפסוק "אלהי, נצור לשוני מרע ושפתותי מדבר מרמה ולמקללי נפשי תדום ונפשי כעפר לכל תהיה". נפשי של מי תידום. האים תידום מלשון תפסיק לפעול. ולמה רשום פעמים נפשי האים לא יכלו לרשום אלוהי נצור לשוני מרע ושפתי מדבר מרמה ולמקללי נפשי תידום וכעפר לכל תהיה? אשמח לקבל תשובה.
תשובה: 'נפשי' - היא נפשו של המתפלל. 'תידום' מלשון דממה, אנו מתפללים שאם יבוא אדם ויפגע בנו נפשנו תהיה שקטה ביחס אליו, לא נתרגש מדבריו, לא נבקש בליבנו את רעתו וכיו"ב. איני מכיר התייחסות לשאלה מדוע תיבת 'נפשי' כתובה פעמיים. נראה שכאשר מילה כתובה פעמיים הרי זה בשביל לייחד מקום וחשיבות לכל הופעה והופעה שלה. ניסוח כמו 'ולמקללי נפשי תידום וכעפר לכל תהיה' מצרף יחד את שתי הבקשות, ואנו רוצים להתרכז בכל בקשה כשלעצמה.
שאלה: מצה כפולה: במצות מכונה שמורה בהשגחה מהודרת מצאתי כמה מצות שהיתה בהן חפיפה של מילימטר של חצי מצה על החצי השני, האם יש בזה בעיה של מצה כפולה?
תשובה: מועדים לשמחה, אינני מבין מתוך השאלה את תיאור המציאות, אולם ככלל אם יש מצה שבתנור נגעה אחת בשניה אזי כל מקום הנגיעה מוגדר ככפל.
שאלה: מעשר כספים ממתנה: 1. סבתא נתנה לי 500 שח מתנה לבזבוזים בחו"ל, האם אני חייב להפריש? 2. האם אני חייב להפריש ממניות שקיבלתי דיבדנט של הריבעון? 3. האם אני יכול לעזור לקרובי משפחה חד הוריים לקניית בגדים שכנראה היו מצליחים בלי זה אבל זה ודאי יעזור?
תשובה: 1. לא, אך אם תפריש חלק מהסכום לצדקה תבוא עליך ברכה. 2. כן. 3. ודאי שאפשר.
שאלה: הריגת גורים בשוגג: אינני יודע למי במדויק להפנות את שאלתי. עבדתי בגינת ביתי עם מכסחת דשא. הדשא היה גבוה מאד ולא יכולתי לראות מה מסתתר בתוכו. כאשר התקרבתי עם מכסחת הדשא לאחת מפינות החצר ברחה לה מהפינה חתולה. לא העליתי על דעתי שישנם שם גם גורים. לצערי הרב המשכתי בעבודה ולתדהמתי הרבה גליתי שהרגתי שני גורי חתולים. מיד עצרתי מעבודתי. החתולה האם חזרה לאחר מספר דקות וליקקה את אחד הגורים המתים. לאחר מכן נראה לי שהיא לקחה משם גור נוסף שיילל וברחה אתו. לאחר כמה דקות הגיע עורב שרצה לאכול את הנבלות. סילקתי אותו וכיסיתי את הגורים המתים בעפר. לפני תפילת מנחה נתתי צדקה בקופת בית הכנסת ובמנחה וערבית ביקשתי סליחה על כך. שאלתי היא, האם עשיתי נכון ואם עלי לעשות משהו נוסף? אחד מהתלמידים בכולל שסיפרתי לו על המקרה אמר לי שהוא לא בטוח שהייתי צריך לתת צדקה כי הוא בספק אם הייתה פה בכלל שגגה מלכתחילה. מה דעת כבוד הרב והאם אני צריך לעשות דבר מה נוסף? ואם אכן פעלתי נכון כאשר נתתי צדקה מה גובה הצדקה שהייתי אמור לתת לדעת כבוד הרב?
תשובה: תמיד טוב לתת צדקה. אולם המקרה שקרה לך לא חייב אותך לתת צדקה. אם בגלל הטהרה הנפשית שלך הרגשת שאתה צריך כנגד התקלה שבאה באונס על ידך גם להוסיף טוב בעולם, אז טוב שנתת צדקה שהיא לתת מזון לרגש הטהור שבך. אין שיעור לגובה הצדקה. מה שעשית די והותר.
שאלה: להקפיד על הכשר הרבנות: לאחרונה רווחת מאוד בציבור שלנו עמדה של טרוניה כלפי הרבנות הראשית בעניינים שונים ובעיקר בענייני כשרות. האם לא ראוי דווקא היום לפרסם ולהודיע את החשיבות של אכילת מוצרים של הרבנות כתגובה לכך, ולא להשלים עם זה שאנשים מקפידים לקנות מוצרים של כל מיני בדצים מפוקפקים, במיוחד בתור אלו שכביכול אמונים על תורתו שלך מרן הרב קוק זצ"ל מייסד הרבנות שראה במעמדה חשיבות כה רבה?
תשובה: וודאי שיש עניין לטפח ולהעריך את מערך הכשרות הארצית שמשגיח על הכשרות במפעלים ומסעדות. אמנם תמיד יש מה לתקן ולשפר, וצריך לדעת שיש גם דרגות שונות בכשרות של הרבנות (מהדרין ורגיל).
שאלה: מצה כפולה: כהמשך לשאלה על המצה, המציאות היתה שבאותה מצת מכונה, זה היה נראה כשני חצאים מחוברים, כאשר חצי אחד מונח על חצי השני ברוחב פחות ממילימטר, אבל לכל אורך המצה
תשובה: אומנם קשה להגיד בודאות בלי לראות אבל זה נשמע כמו מצה כפולה.
שאלה: משאף להקלת הנשימה בשבת: אני סובל מקוצר נשימה לעיתים קרובות ונעזר במשאף להקלה. במידה ואיני לוקח אינני "חולה" ממש אלא משך שעות ארוכות נושם במאמץ מסוים שמונע ממני להרדם, גורם לי חולשה וקושי לדבר ולפעול בצורה רגילה. האם זה כבר יוצא מגדר של מיחוש בעלמא לעניין שימוש במשאף בשבת?
תשובה: אם זה מכביד על הנשימה זה נקרא חולה שאין בו סכנה ומותר לעשות כל פעולה שאסורה מדרבנן.
שאלה: מדוע יש הבדל בין התפילה לתהלים?: בהמשך לשאלה: קודם כול הרב יעקב כהן. עדיין לא קיבלתי תשובה מספיק ברורה. למה רשום פעמים נפשי ראיתי המון פסוקים בתהילים שרשום שם פעם אחת נפשי והם דומים ממש לפסוק נצור לשוני מרע? אני ידוע שנוסח התפילה הזאת כתובה בשם מר בריה דרבינא, אבל עדיין מפריע לי שאני מנסה לכוון אבל אני מתכוון את מה שאני חושב ולא מה שרשום אני חושב שלמקללי נפשי תדום שימותו חס ו ותאמת אני יודע שזה לא טוב אבל אני לא מצליח לכוון לשקט נפשי. בבקשה עזרה.נראה לי יש לי איזה בעיה. והנה דוגמא "ונפשי, תגיל ביהוה תשיש, בישועתו" למה דוד המלך לא חיזק את בקשתו בפעמיים נפשי?
תשובה: כמדומה שעל דברים כאלו נאמר 'אין שני נביאים מתנבאים בסגנון אחד', ועל אחת כמה וכמה שאין דוד המלך ומר בריה דרבינא מתפללים בסגנון אחד. אחרי הכל, זו שאלה של ניסוח.
שאלה: כשרות באירוח אצל חילוני: הוזמנתי ע"י חבר שלי מהצבא אליו לבית (חבר חילוני), למטרת חגיגת השחרור שלו במנגל עם בשרים וכו. השאלה שלי היא: האם מחובתי כאדם שומר כשרות לדבר איתו מראש על נושא הרשת של הגריל גז שלו בבית. (שמן הסתם בישלה הרבה דברים ולא בהכרח כשרים). או שעדיף לא לעלות את הנושא ופשוט להיות נוכח באירוע רק לא לאכול כלום? פעם קודמת הסתדרתי כי הזמנתי את כולם אלי, אך הפעם החבר מתעקש שזה יהיה אצלו בחצר עם הגריל גז שלו.
תשובה: גם אם תבקש ממנו להכשיר את הגריל אינך יכול לסמוך על הכשרתו אלא עליך להכשירו בעצמך. וכמו"כ, אינך יכול לסמוך על הבשר שיקנה וכן הכלים וכדו' אלא א"כ תשתתף בעצמך בכל ההכנות ותוודא שהכל כשר.
שאלה: אני יהודיה והוא לא: יש לי חבר שאמא שלו לא יהודיה ואבא שלו כן. אז בגלל שאימו לא יהודיה אז הוא נחשב כלא יהודי בישראל למרות שאבא שלו יהודי. רציתי לדעת אם תהיה לנו בעיה להתחתן או בגלל שאני יהודיה אז לא תהיה בעיה?
תשובה: תהיה בעיה להתחתן משום שברבנות מקפידים לחתן רק אם הבן והבת הם מאותה דת ומאותו עם.
שאלה: אכילת חמץ במקום מצה: אם אני סובל מבעיה רפואית שאינה מאפשרת לי לאכול מצות בחג הפסח, האם זה יהיה חטא לאכול חמץ, כגון: לחם?
תשובה: כן. ישנם שתי מצוות שונות. האחת, לא לאכול חמץ. והשניה, לאכול מצה. מי שאינו יכול לאכול מצה אינו רשאי לעבור על המצווה השניה ולאכול חמץ.
שאלה: הדרכה בחזרות על הלימוד: אני נער בן 15 ולומד בישיבה תיכונית שלומדים בה הרבה גמרא בקיאות, כ200 דף בשנה. רציתי לשאול את הרב איך הרב ממליץ לחזור על הגמרא, עומדות לרשותי כ-7 שעות בשבוע לצורך זה. האם לחזור עם רש"י כל פעם? האם כדאי לסכם את הדפים, ואם כן, האם בפירוט או בקיצור? וכן יש לי כשעה ו-3 4 בשבוע - האם לסכם ואיך לחזור וכו'?
תשובה: חזק ואמץ ברצונך להרבות בלימוד אך עליך לבחור בעצמך את הדרך לחזרה הטובה ביותר המתאימה לך. לכל אחד יש נתונים משלו, כשרונות מיוחדים לו, ועל פי כוחותיו עליו לבחור את דרכו. לצורת הלימוד שאתה נוטה יותר יש סיכוי שהיא מתאימה יותר.
שאלה: היכן אומרים ברכת האורח: יש לי כמה שאלות (אני ספרדי): 1) מה סוף זמן אמירת ברכה אחרונה, לדוגמא: שכחתי לברך, מה סוף הזמן? 2) ברכת המזון לאורח, מתי אני אומר: כשאני בבסיס שאני לא שייך אליו? בבית מלון? בישיבה שאני מתארח? האם יש הגדרה מסוימת?
תשובה: באופן כללי, כל זמן שהאדם לא רעב מחמת אותה אכילה שאכל צריך לברך, אך אם כבר עברו 72 דקות או שנעשה שוב רעב לא יברך. וה"ה לגבי שתייה וכדו', כל זמן שאינו צמא מחמת אותה שתיה ששתה יכול עדיין לברך, אך אם נעשה צמא אין לו לברך.
שאלה: תנאי גט לחומרא: אשמח לדעת באילו מקרים או תנאים אין צורך בגט לחומרא בין גרוש לגרושתו על אף שקיימו יחסי אישות באופן חד פעמי ואחרי חצי שנה מהגט. ממיטב הבנתי הבנתי שלא כל המקרים שווים ולא בכל מקרה צריך גט לחומרא לאחר גט שהתבצע כדת וכדין (ולפניו נישואין כדת וכדין). אין בשאלתי חלילה לקבל היתר להנ"ל אלא רק להבין את הסוגיה יותר לעמקה. וכן יודע אני שאין "גט לבטלה" אך בכל זאת אשמח לקבל הרחבה באילו נתונים הגט הראשוני כשר והאישה מותרת על אף שהיו יחסי אישות בין הגרוש לגרושה.
תשובה: יחסי אישות בין גרוש לגרושתו הם דבר חמור מאד, ומן הסתם גם הייתה נידה באותו הזמן והעונש על זה הוא כרת. יש עליה כעת גם ספק איסור אשת איש, לכן עליכם לפנות מיד לבית הדין האזורי כדי שיבררו את מעמדכם. הרב ניר אביב
שאלה: קניה מגוי במבצע לכבוד חג הפסחא: אני מבצע הרבה קניות באינטרנט בסכומים קטנים בד"כ עד 10. אחד המוכרים שלי שלח לי הודעה שיש מבצע של 10 על כל המוצרים לכבוד החג הזה. האם יש כאן בעיה של להנות מע"ז נוצרים או שהוא עושה את המבצע רק כדי שיקנו ובאמת לא מעניין גם את המוכר הע"ז אינו אדוק? אם נראה לרב שיש חשש האם שאלה למוכר, אם הוא נוצרי תשנה בנידון או שלא?
תשובה: סביר להניח שרוב הסוחרים אינם אדוקים בדתם.
שאלה: דבר האבד בציור בחול המועד: אני ציירת ומציירת גם כתחביב וגם כפרנסה וקראתי שמותר לצייר בחול המועד לצורך דבר האבד. למה הכוונה, רק במקרה שיש הפסד כספי אם לא אצייר?
תשובה: אם מדובר בהפסד כספי, כלומר: במידה ולא תעשי את זה בחול המועד תפסידי מכך, זה נקרא דבר האבד. כמו כן, אם את נמצאת במקום מסוים עם נוף יפה ויש לך השראה לצייר אותו דווקא עכשיו כשאת רואה את הנוף, גם מקרה כזה נחשב לדבר האבד.
שאלה: מנהגים ונוסחים בארץ ישראל: אני תלמיד בישיבה ויצא לי ללמוד עם אחד האברכים בישיבה בענייני פסיקה. ראינו את ה"אבקת רוכל" שכותב שברגע שהגענו לא"י עלינו לקבל מרות מרן השו"ע (בדומה למה שכותב הטור על אדם שעובר לעיר אחרת והוא בדין מיעוט וחייב לקבל עליו מרא דאתרא דאותו מקום). אך מצאנו שנשארו האשכנזים במנהגם. האיך ראו הרבנים האשכנזים את ה"אבקת רוכל" ופסקו אחרת ממנו? ומה הדין לגבי בחור שרוצה לעבור מהיותו אשכנזי לספרדי עקב הפסק הזה? אשמח למקורות לעיונים.
תשובה: הדין של האבקת רוכל הוא נכון בעיקרו אולם הוא נכתב על יחיד שעובר למקום חדש שבו המנהגים שונים ממה שנהג עד כה. במקרה כזה על היחיד לקבל את מנהגי המקום החדש הן לקולא והן לחומרא. אולם במקרה שקהילה של יהודים עלו ביחד, יותר מעשרה אנשים, הם כבר נחשבים ציבור, וציבור אינו מתבטל לציבור אחר גם אם הוא קטן ממנו משמעותית. משום כך יכלו תלמידי הגר"א שעלו כקבוצה לייסד פה קהילה חדשה המשמרת את מנהגי יהודי אשכנז כפי שהיו רגילים להם.
שאלה: ראש השנה ושלושת הרגלים: למה את ראש השנה עושים יומיים גם בארץ ואת שאר החגים לא עושים יומיים בארץ? הרי זה אותו ספק או אותה תקנה.
תשובה: ראש השנה חל מיד בתחילת החודש, ולכן בזמן שהיו מקדשים את החודש על פי מולד הלבנה, אף יושבי ארץ ישראל לא יכלו לדעת כבר בליל ראש השנה (ואף לא למחרת בבוקר) אם כעת ראש השנה ויש להימנע ממלאכה או שמא רק מחר יחול ראש השנה, בשונה משאר החגים שאינם חלים מיד בתחילת החודש, ורק הדרים בחוץ לארץ לא ידעו את היום המדויק. הרב יאיר וסרטיל
שאלה: מוזיקה במשתה היין בזמן הזה: מהו הגדר של "משתה היין" שבו אסור לשמוע מוזיקה לאחר החורבן לפי הרמ"א, האם זהו כל מקום שמגישים בו אלכוהול (פאבים ובארים) או בכלל משהו שלא קיים היום? האם מותר לשמוע מוזיקה במקום שבו אנשים אחרים עושים משתה יין אבל אני לא שותה ורק רוצה להאזין למוזיקה?
תשובה: הגדר של משתה היין הוא כשאנשים מתיישבים לשתות יין ושומעים מוזיקה ברקע. על כן פאבים וכדו' בהחלט נכללים בגדר זה. אולם מי שאינו שותה יין אלא רק מקשיב למוזיקה אינו נכלל כחלק ממשתה היין.
שאלה: שתי מדינות לשתי עמים: על פי ההלכה אסור לכרות ברית עם יושב הארץ ולפנות שטחים. אבל זה עלול להביא אותנו למדינה דו לאומית, שבה הערבים יהיו הרוב. מעשית, איך מתמודדים עם זה?
תשובה: השאלה יוצאת מנקודת הנחה שהדמוקרציה היא אקסיומה. אנחנו צריכים לצאת מנקודת הנחה שנמצאת בעומק אמונתנו, שהארץ שייכת לעם ישראל ועם ישראל צריך להחיל את הצביון של מדינת היהודים על הארץ הזו. כשם שאדם המחזיק בבית ובאים אורחים ששוכרים אותו, הם אינם יכולים לעשות שינויים בבית. יש מסביבנו עשרים מדינות שבהם כל מדינה קובעת איך מתנהגים בה. אצלנו צביון החיים היהודיים הם הקובעים פה. מי שמגיע מבחוץ לא שוללים את זכויותיו הפרטיות אך צביונה של המדינה היא יהודית. לדוגמא: השבת שהיא יום המנוחה של המדינה, גם אם יהיה פה רוב ערבי אז לא יעבירו את יום המנוחה ליום שישי. עם ישראל הקים את המדינה הזו ואומות העולם הכירו בזה בסאן רמו, כשממלכת בריטניה הצהירה על ידי הלורד בלפור להקים בית לאומי לעם ישראל. זוהי ארץ ששייכת לעם ישראל ועם ישראל רוצה לחיות בה את חייו לפי אמונתו ותורתו. מי שבא לפה מסיבה אחרת, לא פוגעים בזכויותיו ונותנים לו להישאר. אבל הצביון של החיים פה צריך להיות לפי תורת ישראל.
שאלה: שדים ורוחות בארץ ישראל: האם כיום במדינת ישראל ע"פ התורה, כלומר, בלי אילת קיימים שדים או רוחות?
תשובה: אני לא מבין בתחום זה. אולם בבית מדרש שאנו למדנו לא התייחסנו לשדים ולרוחות והם מבחינתנו לא קיימים.
שאלה: להחליף בין מנהגי אשכנז וספרד: אני בן אשכנז. נכדי הלומד בישיבת הסדר ביקש להחליף את מנהגו למנהג בני עדות המזרח, להקל ולהחמיר. (העניין עלה בפסח בביתנו בעקבות איסור אכילת קיטניות). האם ניתן להחליף מנהג אשכנז בספרד או להפך, ואם כן, כיצד? אבקש לציין מקורות לתשובה בין פוסקי האשכנזים וכן האם יש התייחסות של הרבנות הראשית לכך.
תשובה: בגלל שבעה ימים שלא אכלת אורז אתה רוצה להתנתק מכל שורשי משפחתך?
שאלה: הוצאת תעודת רווקות: עם מי אני יכולה להתייעץ לפני שאני הולכת להוציא תעודת רווקות? אני מעוניינת לדעת אם דוד של החתן ואחיו של החתן יכולים להיות עד בהוצאת תעודת הרווקות שלי (אנחנו מוציאים בערים נפרדות)
תשובה: דוד של החתן, וכן אחיו של החתן, לא יכולים להיות עדים לתעודת רווקות.
שאלה: דין עכו"ם במוסלמים: מאחר ומוסלמים הם דת שאינה של ע"ז, האם, ואם כן, מדוע שייך דין עכו"ם (לעניין בישול יין ופת) במוסלמים?
תשובה: זה לא יין נסך אלא סתם יינם, שמותר בהנאה ואסור בשתיה כדי למנוע קרבה יתרה בין יהודים לגויים ולנישואי תערובת.
שאלה: פרוש ל"א-ל קנא" : לכאורה קשה הביטוי בתורה "א-ל קנא ". 1. איך אפשר להבין את קנאת ה בצורה מרוממת ולא כקטנוניות ילדותית? 2. הגמרא בעבודה זרה עד: מביאה משל : " כלום מתקנא אלא חכם בחכם.פחותה ממנה מתקנאה בה". לכאורה נראה שהקנאה היא קטנונית, אם היה מישהו שווה היה מוצדק לקנאות?
תשובה: דיברה תורה כלשון בני אדם. הקב"ה למעלה למעלה מכל מידה אנושית. קנאת ד' משמעותה שכאשר אדם עושה מעשה שיש בו פגיעה בכבוד שמים. הוא מאבד את הקשר עם רבונו של עולם שהוא מקור חייו והוא פוגע בעצמו לפי מדת פגיעתו כביכול בכבוד שמים. מלך בשר ודם שפוגעים בו עליו לשמור על כבודו ולקנא לכבודו משום כבוד המלכות, שהוא כבוד הציבור. וזו לא קנאה קטנונית אם עושה זאת לכבוד המלכות. ק"ו בן בנו של ק"ו מלך מלכי המלכים שקנאותו עניינה תקון עולם.
שאלה: יום השנה בהפרש ימים בין הפטירה לקבורה: 1. אדם שנפטר בעש"ק חוה"מ פסח תש"ע ונקבר היום - יום ראשון - ערב שביעי של פסח בבוקר. מתי יחול יום השנה בשנת תשע"א? 2. אדם שנפטר בערב שביעי של פסח תשס"ט בשעות הצהריים ונקבר באסרו חג של פסח, מתי יחול יום השנה בשנת תש"ע?
תשובה: יום הזיכרון נקבע לפי תאריך הפטירה. דיני אבלות השנה מסתיימים שניים עשר חודש לאחר יום הקבורה וכן את חישוב אחר עשר חודש עושים מיום הקבורה. (גשר החיים פרק לב, ופרק ל, ט)
שאלה: מכירת חמץ לגוי שנפטר: מה הדין לגבי גוי שמכרנו לו את כל החמץ ולאחר הפסח שבאנו לקנות ממנו את החמץ חזרה והתברר שהגוי נפטר (ידוע לי מקרה כזה באמת שקרה בפולין)?
תשובה: קונים את החמץ מיורשי הגוי, שהרי הם אלו שירשו את רכושו ובכלל זה החמץ שהגוי קנה.
שאלה: שילוח הקן: בעלי ואני גרים בדירה שכורה, מצאנו היום בבוקר באדן החלון באמבטיה קן של ציפור עם ביצה, מדי פעם היונה באה לדגור, אמרו לנו שיש לזרוק את הביצה ממצוות שילוח הקן, האם זה נכון? לא הצלחתי להבין מהי בדיוק המצווה? מה מטרתה?
תשובה: אין מצוה להשליך ביצי יונים. אסור רק לאכול יחד את האם ואפרוחיה או ביציה. רק ליודעי ח"ן, המבינים שיש במצוה זו סמליות עמוקה המעוררת רחמים גדולים והם מזדהים באמת עם רעיון זה, יש רשות לקיים את המצוה גם אם אינם רוצים לאכול את האם ואפרוחיה.
שאלה: טבילה לפני עליה להר הבית: האם יש לחשוש כאשר טובלים מחוץ לירושלים שמא מושב המכונית טמא במושב הנידה והזב והנוסע בו נטמא, ולכן צריך לטבול רק בירושלים?
תשובה: רק על הטומאה היוצאת מגופו צריך לחשוש, ולא על טומאות אחרות שמועילה טבילה.
שאלה: שמירת אפיקומן לשרפת חמץ: במשפחתי נהוג לשמור מדי שנה חתיכה ממצת האפיקומן, ולשורפה בשנה הבאה בשריפת חמץ. ברצוני לשאול מה מקור המנהג?
תשובה: לענ"ד, אין מקור בהלכה למנהג זה.
שאלה: צליית כבד: האם מותר לשים את הרשת שהכבד נצלה עליו על הרשת המקורית של המנגל? אם לא, האם זה שאני משאיר את המנגל דלוק למשך זמן זה נחשב ליבון?
תשובה: אינני חושב שיש בזה בעיה.
שאלה: לשמוח בנפילת רשע: האם מותר לשמוח בנפילת רשע? הרב יכול להביא מקורות לעיון?
תשובה: "באבוד רשעים רינה"
שאלה: ללכת להופעה בספירת העומר: יש לי חברה שהיא זמרת. אם נניח היא קובעת הופעה בספירת העומר, האם מותר לי ללכת לשמוע אותה רק כדי לכבד אותה ולא כדי להנות משמיעת השירים שהיא שרה בהופעה?
תשובה: אם המדובר בשירים שקטים שאינם שירי ריקודים, מותר.
שאלה: גניזת פלסטיקים שמגינים על התפילין: קניתי פלסטיקים חדשים שמגנים על הבתים של התפילין.(שמסביבם כורכים את הרצעות). האם מותר לזרוק לפח את הישנים? והאם אותו דין גם לגביי הריבוע פלסטיק שמגן על התפילין של יד?
תשובה: יש לגנוז את הפלסטיקים מכיוון שהם שימשו תשמישי קדושה.
שאלה: נישואים לגוי שומר מצוות: אני נשואה לגוי 12 שנה. יש לי 2 ילדים. בעלי מאמין באלוהים (אבא שלו יהודי) וחושב שלא צריך לעבור גיור כדי להיות יהודי (אם שומרים מצוות). אך אני צריכה לנהוג - גירושין?
תשובה: יהודיה הנשואה לגוי שותפה לאסון ההתבוללות הממיט על עם ישראל שואה רוחנית איומה. אם הוא שומר מצוות, מדוע שלא ישמור גם את מצות המילה והטבילה שכל גר מקיים?
שאלה: מוסיקה באסרו חג: האם מותר לשמוע מוסיקה באסרו חג?
תשובה: באסרו חג פסח חלים דיני ספירת העומר.
שאלה: ספירת העומר לטס ליפן: אני אמור לטוס ב"ה ליפן באור לד אייר 00:30 בלילה וממריא חזרה בי"ג אייר ב14:00 ונוחת ב22:00 האם יש דגשים מיוחדים לגבי ספירת העומר אשר עלי לדעת? האם לגבי החזרה לארץ יש צורך בהתנהלות מסויימת לעניין זמן הברכה?
תשובה: יפן נחשבת לחלק מהפוסקים כמעבר לקו התאריך שלנו וכשאנו סופרים תשעה עשר יום הם עדיין בשמונה עשר אולם מכיון שאתה אמור לחזור כבור כמה ימים עליך להמשיך לספור לפי ספירתך אחרת יחסר לך יום מהספירה. ר' באהלה של תורה ח"ב סי' עב. מכיוון שתגיע שם ביום ראשון שלנו, שלדעה הנ"ל שם עדיין שבת, יש ממליצים להימנע ממלאכות דאורייתא אלא רק לעשות מלאכות דרבנן וה"ה ביום א' שאחרי כן.
שאלה: להנות מעבודה שנעשתה בשבת: לצערי, במשפחתי ישנם אנשים שמחללים שבת ואף עובדים בשבת במקצועות אסורות כגון נהיגה במונית או במסעדה וכו אם אני מזמין אותו לאיזה משהו או סתם פוגש אותו והוא נותן לי מתנה או סתם מציע לי משהו האם אני יכול להינות מכך? למרות שהוא עובד במשהו שהוא חילול שבת גמור כגון נהיגה המונית ועוד שבמונית הוא מקבל את הת במזון במקום אז יוצא שהוא קיבל על חילול השבת כסף. אבל מצד שני הוא גם עובד כל השבוע אז יש סיכוי גבוהה יותר שהכסף בא מימי החול.כיצד יש לנהוג במקרים כאלו. האם יש עניין גם של שכר בהבלעה במקצועות אסורים כמו הדוג של המונית שהרי זה אסור.
תשובה: אינך נהנה ישירות מחילול שבת, לכן אתה רשאי לקבל מתנות מהם. הבלעה לא הותרה אלא בעבודה המותרת בשבת ויש בה גם חלק ביום חול.
שאלה: משאבת אינסולין לחולה סכרת: אני מבקש לשאול כמה שאלות בקשר לחולה סכרת המחובר באופן קבוע למשאבת אינסולין: 1. האם מותר לטלטל את המשאבה בשבת במקום שאין בו עירוב? 2. חולה סכרת זקוק בכל אכילה ואכילה ללחוץ על כפתור במשאבה, על מנת שהמשאבה תזריק לגופו אינסולין. מספר הלחיצות משתנה לפי כמות האוכל שהוא מכניס לגופו באותה עת. האם נכון וראוי להימנע בשבת מאכילת מאכלים בין הארוחות, על מנת שלא ללחוץ פעם נוספת על המשאבה (ובכך למעשה לפגוע מאד בעונג שבת, שכן חולה הסכרת מנוע מלאכול שום דבר ללא לחיצה על המשאבה, ומשמעות הדבר אם נאסור שהוא לא יכול לאכול מחוץ לארוחות). 3. האם ניתן לטבול במקווה כשהמשאבה מחוברת לגוף? האם זה מהווה חציצה? 4. לגבי צום ביום כיפור: לפי הוראות הרופא, החולה יכול לנסות לצום, ובתנאי שיעשה בדיקת סוכר בדמו בכל שעתיים. כל עוד הבדיקה יוצאת ר - הרופא מתיר לו להמשיך לצום. לצורך הבדיקה החולה חייב להוציא דם. (באופן רגיל כשהחולה אוכל, הוא בודק רק כארבע פעמים ביום. ואילו כעת על מנת לצום החולה יצטרך לבדוק כל שעתיים). האם במצב שכזה ריבוי הבדיקות חמור יותר ועדיף שלא יצום או שעדיף לצום ולבדוק כהוראת הרופא כל שעתיים?
תשובה: 1. לכתחילה אין להיכנס למצב שבו תצטרך לחלל שבת, ולכן עדיף שתישאר בבית במשך השבת. 2. אינך צריך להימנע כיוון שהאיסור בלחיצה על המשאבה הוא רק מדרבנן, ומצד שני עונג שבת הוא גם מצווה מדרבנן. 3. המשאבה לא מהווה מחיצה משום שהיא נכנסת לגדר מיעוטו שאינו מקפיד. הגדר של חציצה הוא - דבר שאדם לא מעוניין שיהיה באותה שעה על גופו. אולם אם הוא מעוניין כמו לדוגמא תחבושת שלא ניתן להורידה זה נחשב מיעוטו שאינו מקפיד ולא מהווה חציצה. 4. עדיף לא לצום, אם הצום כרוך בהוצאת דם שהיא מלאכה דאורייתא. אולם עדיף לאכול ולשתות פחות פחות מכשיעור - שזה מה שנקרא בהלכה הקל הקל תחילה.
שאלה: מזוזה בכניסה ללובי המעליות מהחניון: אני גר בבנין רב קומות. בקומת המרתף ישנו חניון של מאות מכוניות וישנם 4 פתחים מהחניון ללובי בגודל של כ - 15 מטר, שם נמצאות המעליות. האם חובה לקבוע מזוזות על הדלתות הללו?
תשובה: אם יש שם דלת אז צריך לקבוע מזוזות.
שאלה: ברכה על מצה במוצאי פסח: מה הברכה על מצה במוצאי פסח? השאלה מתייחסת לדעת הסוברים שהברכה על מצה אחרי פסח היא בורא מיני מזונות. אבקש את הנימוק לתשובה.
תשובה: אינני רואה שום הבדל לגבי ברכה על מצה במוצאי פסח ממש או בשאר ימות החול. ולמי שסובר שיש לברך על מצה בשאר ימות החול מזונות הוא הדין במוצאי פסח, שכן אפשר כבר לאכול לחם ממש. אלא שיש להדגיש כי יש רבנים הסוברים שמצה שנשארה מפסח ונאפתה עבור הפסח יש לברך עליה המוציא אפילו לסברת הספרדים.
שאלה: להנות מכסף של מסעדה הפתוחה בשבת: שמעתי שישנו יהודי עשיר מאוד המתגורר באיזור רוסיה שבבעלותו מצויות רשתות מסעדות רבות. לפי הבנתי חלק מהמסעדות שלו כשרות - לא יודע איזה אחוז, וחלק מן הסתם לא. בנוסף המסעדות, מן הסתם, פתוחות בשבת. 1. מה דינו של הכסף שאדם זה מרוויח? הרי רוב הקונים שם הינם גויים, במיוחד באיזורים אלו, אז כשרות ושבת לא חשובים להם. לדוג, אם אדם זה מארגן איזה אירוע מותר ללכת אליו? אם הוא מחלק איזשהם דברים מותר לקחת או שישנה בעיה עם הכסף שלו? יש לציין, שלפי מה ששמעתי אדם זה תורם רבות ליהודים עושה מעשר כספים תורם ספרי תורה וכו. מה דינם של אלה? 2. האם מותר לעזור לאדם כזה, נגיד ביעוץ או בהכוונה, או שזה נקרא מסייע בידי עוברי עבירה?
תשובה: ניתן לתלות שמה שהוא נותן או תורם מגיע מכספים שהשיג בהיתר, אמנם זה לא מהודר אך מותר מעיקר הדין לקבל. זה שאנו מקבלים ממנו זה לא מצדיק כל דבר שהוא עושה. לייעץ לו זה כבר בעיה של מסייע לידי עוברי עבירה.
שאלה: תיק תפילין מעל הטלית: קראתי, שאם התפילין והטלית מונחים יחד יש להניח את הטלית מעל התפילין, שכן אם לוקח את התפילין קודם עליו להניח אותם לפני הטלית. האם הדבר נכון גם כאשר יש תיק לטלית ותיק לתפילין ושניהם מונחים יחד בתוך תיק שלישי או שבמצב כזה מותר שהתפילין יהיו למעלה ויוציא את תיק התפילין ויניח את הטלית ואז את התפילין?
תשובה: מכיוון שמדובר בתיקים נפרדים ולכן אתה לא נוגע בתפילין עצמם אלא רק בתיק שלהם אז זה ר.
שאלה: צביעת תפילין בטוש artline : ראיתי תשובה באתר שמותר לצבוע תפילין בכל טוש שאינו מכיל חומר מבהמה טמאה. האם ידוע אם בטוש ארטליין (artline) יש חומר מבהמה טמאה או שמא ידוע על טוש אחר ספציפי שאינו מכיל חומר כזה (כוונתי טוש רגיל, לא אלו המיוחדים לצביעת תפילין)?
תשובה: אינני מתמצא מה מכיל הטוש הזה. אתה יכול לשלוח מכתב לחברה ולשאול אותם ממה הטוש עשוי.
שאלה: כסאות של פינת האוכל לאחר הפסח: לפני הפסח העלינו כיסאות של פינת האוכל, שאותם לא ניקינו, לאזור עליית הגג בבית. זאת במטרה שהכיסאות יהיו באזור שנמכר במכירת חמץ. רק במהלך החג ראיתי שבני הניח את הכיסאות הללו באזור המדרגות אל עליית הגג, ויכולתי לראות במהלך הפסח את הכיסאות בעיניים מנקודה מסויימת בבית. הפסח עבר: האם נהגנו נכון? האם העובדה שהורדנו מייד בצאת החג את הכיסאות הללו למקומם ר?
תשובה: על כסאות שלא נוקו נשארו רק פירורים מאוסים והם בטלים מעצמ ולכן אפילו אין צורך למוכרם לגוי, רק אין להשתמש בהם בפסח כדי שלא יתערב חלק מהפירורים בתוך האוכל. אם ייחדתם שטח מסויים שאת החמץ שבו מכרתם לגוי אין להיכנס לשטח זה בפסח וכן יש להשתהות מעט לאחר החג ולא להיכנס מיד בצאתו אולם מכיוון שהכסאות לא היו באזור זה ממילא יכולתם להשיבם למקומם מיד בצאת החג. הרב יאיר וסרטיל